ธกส.ขอเพิ่มจำนำข้าวนาปรังเป็น1.4แสนล.
ชาวนาเฮโลเข้าโครงการข้าวนาปรังของรัฐบาล ทำ ธ.ก.ส.วุ่นปรับเป้าใหม่
1 มิ.ย. 2555

ชาวนาเฮโลเข้าโครงการข้าวนาปรังของรัฐบาล ทำ ธ.ก.ส.วุ่นปรับเป้าใหม่
คาดพุ่งกว่า 10 ล้านตัน ใช้เงิน 1.4 แสนล้านบาท แซงหน้ายอดจำนำข้าวนาปี 
นายสุพัฒน์ เอี้ยวฉาย ผู้อำนวยการฝ่ายกิจการนโยบายรัฐ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารจะประเมินโครงการรับจำนำข้าวนาปรังใหม่ หลังจากที่ยอดรับจำนำข้าวนาปรังสูงกว่าที่คาดไว้ โดยล่าสุดยอดรับจำนำสูงกว่า 7 ล้านตัน คิดเป็นเงินถึง 9.7 หมื่นล้านบาท ใกล้เคียงกับเป้าหมายที่ตั้งไว้ตอนแรกว่าจะมีข้าวเข้าโครงการ 8 ล้านตัน เป็นเงินประมาณ 1.2 แสนล้านบาท 
ทั้งนี้ คาดว่าในการประมาณการใหม่ที่ ธ.ก.ส.จะเสนอให้ที่ประชุมคณะกรรมการธนาคาร คาดว่าจะมีข้าวเปลือกเข้าโครงการข้าวนาปรังปีนี้มากถึง 10 ล้านตัน และต้องเพิ่มวงเงินที่เตรียมไว้รับจำนำเป็น 1.4 แสนล้านบาท ซึ่งถือว่ามากกว่าข้าวนาปีที่รับจำนำข้าวเปลือกได้ 6.7 ล้านตัน คิดเป็นเงินประมาณ 1.16 แสนล้านบาท 
ในขณะนี้มีผลผลิตข้าวออกสู่ตลาดจำนวนมาก ประกอบกับรัฐบาลกำหนดราคารับจำนำสูง รวมทั้งยังรับจำนำแบบไม่กำหนดเพดานขั้นสูง ทำให้เกษตรกรส่วนใหญ่นำข้าวเข้าโครงการรัฐบาล อีกทั้งโรงสีส่วนใหญ่ก็ไม่รับซื้อข้าวนาปรังเก็บไว้เหมือนข้าวนาปี
“จะต้องแจ้งกับทางสำนักบริหารหนี้สาธารณะ (สบน.) ว่าจะต้องขอเปลี่ยนแปลงเรื่องการระดมสภาพคล่องในตลาดเงินมากขึ้น เพื่อนำมารับจำนำข้าวจากที่ก่อนหน้านี้ได้ขอกู้เงินใช้ในโครงการจำนำข้าวไปแล้ว 3 หมื่นล้านบาท ซึ่งจากนี้ไปคาดว่าจะต้องทยอยออกระดมเงินทุกสัปดาห์กว่าจะพอ” นายสุพัฒน์ กล่าว 
อย่างไรก็ตาม แม้ว่าจะต้องใช้เงินในโครงการรับจำนำข้าวนาปรังเพิ่มขึ้นเป็น 1.4 แสนล้านบาท และที่ผ่านมาได้ใช้วงเงินอีกประมาณ 1.16 แสนล้านบาท เพื่อรับจำนำข้าวนาปีรวมเป็นเงินกว่า 2.5 แสนล้านบาท ก็ถือว่ายังไม่เกินจากกรอบที่คณะรัฐมนตรี (ครม.) ได้อนุมัติวงเงินไว้ให้แล้ว 2.69 แสนล้านบาท